Ympäristöministeriö

kirjaamo@ym.fi

hanne.lohilahti@ym.fi

marjaana.eerola@ely-keskus.fi

Ympäristöministeriön lausuntopyyntö 19.5.2017, dnro YM036:00/2017

Lausunto luonnoksesta turvetuotannon tarkkailuohjelmaksi

Ympäristöministeriö on pyytänyt lausuntoa turvetuotannon tarkkailuohjelman 18.5.2017 päivätystä luonnoksesta.

**Lausunto**

Etelä-Suomen aluehallintoviraston ympäristöluvat vastuualue pitää tarkkailuohjelman päivitystä tärkeänä. Edellinen tarkkailuohje on vuodelta 2006 ja ohjeen päivittämiseen on ollut ilmeistä tarvetta. Tarkkailuohje on selkeästi jaoteltu ja riittävän laaja. Eri osakokonaisuudet on kattavasti käsitelty. Joskin paikoitellen oppaan informatiivisuus voi kärsiä liiankin yksityiskohtaisesta asioiden esittämisestä.

Yksityiskohtaisia kommentteja ja eräitä tarkennus- tai korjausesityksiä on oheisessa liitteessä.

Johtaja Raija Aaltonen

Ympäristöneuvos Ville Salonen

**1. Johdanto**

**s. 3 viides kappale**: Suon tai metsäojitetun alueen kuivatus turvetuotantoa varten voi aiheuttaa paikallisesti pohjaveden pinnan alentumista ja pohjaveden saatavuuden vähentymistä **sekä pohjaveden laadun heikentymistä**.

**Kommentti:** jos suovesi suotautuu pohjavesialueelle

**s. 3 viimeinen kappale**, loppuun lisäys: **Melu- ja pölyhaittoja ehkäistään parhaiten varaamalla asutuksen ja tuotantoalueen väliin riittävän laaja kasvipeitteinen suojavyöhyke.**

**s. 4. viimeinen lause**: ”Ohjeen perimmäinen tarkoitus on yhdenmukaistaa tarkkailukäytäntöjä.” Voisi olla mieluummin esim. ohjeen **tärkeä** tavoite on…

* 1. **Päästötarkkailu**

**s. 7, toinen kappale**: ”Tarkkailun on oltava niin tiheää, että sen avulla voidaan todentaa ympäristöluvan lupamääräysten täyttyminen ja että vesienkäsittelyrakenteet toimivat ennakoidun tehokkaasti.”

**Kommentti:** lause on optimistinen, pitäisikö olla ”**…**voidaan **arvioida** lupamääräysten t**oteutumista.”**

**s. 7, kolmas kappale**: **”**Päästötarkkailussa tarkkaillaan turvetuotantoalueelta lähtevän veden laatua ja määrää. Vesimäärä mitataan ja vesinäytteet otetaan vesienkäsittelyrakenteiden alapuolelta~~, jolloin saadaan lasketuksi turvetuotantoalueen päästöt~~. Vuosipäästöt lasketaan kalenterivuoden ajalle.”

**Kommentti:** yliviivattu osa tarpeeton

**s. 7, viides kappale**: Päästöt ilmoitetaan bruttopäästöinä. ~~Alueen ottaminen turvetuotantoon vaikuttaa päästöihin ja sen vuoksi ko. kohteelta ei taustakuormituksen ja nettopäästöjen selvittäminen kuntoonpanotöiden aloittamisen jälkeen ole enää mahdollista.~~ Jos alueella on tehty ennakkotarkkailua, voidaan arvioida, miten alueen vesistöpäästö on muuttunut turvetuotannon aloittamisen jälkeen.

**s. 7, viimeinen kappale**: ”Aiemmin turvetuotannon ympäristöluvissa päästötarkkailumääräys kohdistui lupajaksoon, esimerkiksi siten, että tarkkailua on tehtävä kahtena vuonna lupajakson aikana. Lupamääräysten määräaikaisesta tarkistamisesta on luovuttu (YSL 527/2014)~~, eikä enää ole lupajaksoa~~. Toiminnanharjoittaja ja valvontaviranomainen voivat sopia, että ympäristöluvassa määrättyä päästötarkkailua jatketaan entisenkaltaisena tai että sitä tehostetaan. Ympäristöluvassa hyväksytyn päästötarkkailun vähentäminen edellyttää lupaviranomaisen päätöksen (YSL 65 §), ellei *sitä ole* luvassa mahdollistettu~~, että tarkkailua voidaan vähentää perustelluista syistä.~~

**3.2.1. Vesimäärän mittaus**

**s. 8, neljäs kappale:** Näytteenottaja kirjaa ~~ylös~~ tilanteet, joissa mittapadon vesi ei virtaa vapaasti, eikä mitattu virtaamatieto ole luotettavaa. Näytteenottajan tai konsultin havaitsemat laitteen toimintahäiriöt on ilmoitettava välittömästi toiminnanharjoittajan edustajalle ja laitteen toiminnasta vastaavalle taholle, jotta ~~tarvittavat toimenpiteet saadaan mahdollisimman pian tehtyä, eikä~~ virtaamamittaukseen *ei* synny pitkiä katkoksia.

**s. 8, kuudes kappale:** Jatkuvatoimiseen virtaamamittaukseen voi tulla katkoksia esimerkiksi mittalaitteen rikkoutumisen tai alapuolisen ojan aiheuttaman padotuksen takia. Mikäli alapuolinen oja padottaa vettä mittapadolle siten, että mittapadon lukema ei anna oikeaa kuvaa tuotantoalueelta purkautuvasta vesimäärästä, ei virtaamatietoa voi käyttää. Mittapadon padotustilanteissa käytetään muiden soiden virtaamia. Läheinen sijainti ja sama vesienkäsittely ovat *tällöin* tärkeimmät perusteet valittaessa ~~virtaamatietoa korvaavaa~~ tarkkailussa olevaa tuotantoaluetta tai -alueita.

**Kommentti:** voi muutoin saada väärän käsityksen asiasta

**3.2.2. Kuntoonpanovaiheen päästötarkkailu**

**s. 10, ensimmäinen kappale:** Kuntoonpanovaiheessa olevalta turvetuotantoalueelta lähtevän veden virtaama mitataan jatkuvatoimisesti tai vähintään hetkellinen virtaama niinä päivinä, kun kuntoonpanotöitä tehdään. Vesinäytteet otetaan kertanäytteinä mittapadolta tai laskuojasta. ~~Vesienkäsittelyrakenteen jälkeinen~~ Näytepiste tulee sijoittaa *vesienkäsittelyrakenteen alapuolelle* siten, että näytepisteelle tulee vesiä vain turvetuotantoalueelta.

**3.2.4 Tarkkailu happamilla sulfaattimailla**

**Kommentti**: Sisältö varmaankin ihan kohdillaan, mutta esitys (erityisesti kpl:t 2 ja 3) on melko haastava, ainakin kokemattomalle turvetuottajalle

**3.2.5. Jälkihoitovaiheen päästötarkkailu**

**s. 14, toinen kappale**: Vaikka eri menetelmillä lasketu*issa* keskimäärä*isissä* kuormitusluvuissa ei ollut kovin suuria eroja,…

**Kommentti**: taivutusvirhe

**s. 14, viimeinen kappale:** Jos mittapadon valuma-alueeseen sisältyy jo muussa maankäytössä olevaa aluetta, niin muussa käytössä olevan alueen pinta-ala vähennetään valuma-alueen pinta-alasta tarkkailukohteen ominaispäästöä laskettaessa.

**Kommentti:** ominaispäästö kasvaa todellista suuremmaksi!

**3.2.7. Päästöjen arvioiminen, kun tuotantoalue ei ole tarkkailussa**

**s. 15, ensimmäinen kappale:** Arvioinnissa on käytettävä kyseisenä vuonna samalla alueella (esim. vesistöalue) tarkkailussa olevien *vesienkäsittelyn suhteen* samankaltaisten tuotantoalueiden ~~vesienkäsittelyn mukaista~~ ominaiskuormituslukujen keskiarvoa, jolloin laskennassa otetaan huomioon myös kyseisen vuoden hydrologiset olot.

**Kommentti:** Miten (ja mistä) pienempi tuottaja saa tarvittavat tiedot ja osaa valita oikeat tiedot ominaiskuormituslaskelmia varten? Saako tiedon esim. Vapolta, ELYltä vai pitääkö kaivaa toisten tarkkailuraporteista, kun ne aikanaan valmistuvat. Voisiko tähän lisätä vinkin siitä mistä tietoa saa?

**4.Turvetuotannon vaikutustarkkailut**

**s. 17, viides kappale viimeinen lause:** ”Lisäksi velvoitetarkkailuihin voidaan *erityistapauksissa* lisätä tarpeellisessa määrin haitallisten aineiden tarkkailua.”

**s. 18, toinen kappale viimeinen lause:** ”Turvetuotantoalueen lähialueen vesistötarkkailu *kannattaa/voidaan* toteutetaan samanaikaisesti päästötarkkailun kanssa”.

**Kommentti:** ei kai sitä tässä voi niin ehdottomasti määrätä?

**4.2 Biologinen tarkkailu**

**Kommentti:** Paljonko biologista tarkkailua tehdään? Onko sivun 19 alalaidassa olevat lauseet kohdillaan? ”Biologista tarkkailua tehdään aina kun päästö on alueellisesti merkittävä” ja ”Pelkkä veden laadun tarkkailu riittää ainoastaan silloin, kun vaikutus arvioidaan vähäiseksi”. Pitäisikö näitä hiukan pyöristää niin, että tarkkailua tehdään *yleensä/pääsääntöisesti* ja toisesta lauseesta ”*ainoastaan*” pois…

**Kappaleet 4.2.1, 4.2.2, 4.2.3 ja 4.2.4**

**Kommentti:** Mitään virheitä ei tekstissä ole, mutta jos ajattelee taas pienempiä tuottajia, voi heillä olla haastetta sisäistää ohjeita. Olisiko mahdollista tehdä näistä taulukko tms. josta selviäisi mihin soveltuvat, miten ja koska toteutetaan…

**4.3. Liettymisen ja kiintoaineen kulkeutumisen tarkkailu**

**s. 26, kolmas kappale:** Erityisesti *lampien ja järvien* ~~lammista ja järvistä~~ ~~turvetuotannon mahdollisesti aiheuttamia~~ liettymishaittojen arvioinnissa auttaa, jos ennen turvetuotannon kuntoonpanotöitä on tehty vaikutusalueen pohjan tilan ja vesisyvyyden selvitys.

**4.7. Vesienhoidon lainsäädäntö ja tarkkailu**

**s. 31, ensimmäinen kappale**: Vesien- ja merenhoidon järjestämisestä annetun lain (1299/2004) mukaan pinta- ja pohjavesien seuranta on järjestettävä niin, että niiden tilasta saadaan yhtenäinen ja monipuolinen kokonaiskuva. ~~Elinkeino-, liikenne- ja ympäristökeskusten (1.1.2019 lähtien maakuntien) laatimat~~ Vesien seurantaohjelmat yhteensovitetaan vesienhoitoalueella ja liitetään vesienhoitosuunnitelmaan.

**4.8. Pohjavesitarkkailu**

**s. 33: Pohjavedenkorkeutta koskevat termit tulisi yhdenmukaistaa**: Siitä käytetään nimityksiä pohjaveden korkeus, pohjaveden taso, pohjaveden pinnan taso, pohjaveden pinnantaso, pohjavedenpinnan tason korkeus.

**Kommentti**: Pelkkä pohjavedenkorkeus riittää

**s. 33 ensimmäinen lause**: ”Nykyisin pohjavesialueille *tai niihin rajoittuen* ei sijoiteta…”

**s. 33 toinen lause**: ”~~Pohjavesialueisiin rajoittuva tai niiden~~ *Myös pohjavesialueiden* lähellä tapahtuva…

**Kommentti**: turvetuotantoalueen ja pohjavesialueen välillä pitää olla suojavyöhyke

**s. 33 toinen kappale ensimmäinen lause**: Tarkkailua tulee tehdä…

**Kommentti**: Eikö noilla perusteilla jo jää lupa myöntämättä? (YSL 17 §). Voisiko muuttaa niin, että ”*Pohjavedentarkkailua tulee tehdä, jos turvetuotantoalue sijaitsee pohjavesialueen läheisyydessä.”* ?

**4.11 Luonnonsuojelullinen tarkkailu**

**Kommentti:** Voisiko tähän lisätä myös vesilain eräiden vesiluontotyyppien suojelun (VL 2 luvun 11 §) ja siihen liittyvän tarkkailun? Esim. ensimmäisen kpl:n loppuun: ”*Mikäli toiminnan vaikutusalueella on vesilain 2 luvun 11 §:ssä tarkoitettuja suojeltuja vesiluontotyyppejä, voidaan tapauskohtaisesti määrätä luvansaaja tarkkailemaan toiminnan vaikutuksia kyseisiin luontotyyppeihin. ”*